**Delir primăvăratec**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Plouă în zori, e soare la amiază,

Spre seară ceru-i mohorât din nou,

Natura crudă parcă delirează,

Ziua-n palton şi noaptea în tricou,

Doar eu mai stau în patul mic de veghe

Cu focul jucăuş din şemineu

Şi te aştept să mai străbaţi o leghe,

Să te dezbraci cuminte în antreu

De rochia subţire înflorată

Şi amândoi să rătăcim un timp

Pe pagini noi, erată cu erată,

Să nu ne-apese niciun anotimp.

- Zâmbeşte, dragul meu! Capricioasă

E primăvara ca un prunc din flori,

Dar dacă n-ar fi fost aşa frumoasă

N-am rătăci nebuni adeseori

Să ne-ntâlnim sub tâmpla dimineţii,

Doi visători de dor înmuguriţi

Ce-au hoinărit pe curcubeul vieţii.

Dacă-mi dezbrac rochiţa să-mi promiţi

C-o să mă ţii ostatică-n poveste

Mai mult de-un anotimp, mai mult de-un veac,

Şi-atunci când bate ploaia în ferestre

Sau ninge-n dormitor cu liliac.

Ioan Grigoraș Liliana Trif